6 toeriste dood, 100 beseer in storm in Griekeland | Netwerk24
Minstens ses buitelanders, waaronder twee kinders, is Woensdag in Griekeland dood nadat daar 'n stormsterk wind, reën en 'n haelstorm was, terwyl sowat 100 mense beseer is.
Beeldmateriaal wys hoe die sterk wind in Halkidiki, wat ’n gewilde toeristebestemming is, woed terwyl bome ontwortel is en dakke ingestort het.
’n Romeense vrou en haar agtjarige kind is dood toe die dak van ’n restaurant by Nea Plagia ineengestort het, berig die BBC.
’n Man (39) en sy seun (2), glo van Rusland, is dood toe ’n boom op hul motor geval het, berig The Sun.
Volgens Al Jazeera is ’n bejaarde egpaar van Tsjeggië dood toe hul woonwa weggewaai het.
Minstens ses mense is in Griekeland dood, terwyl minstens 100 beseer is. Foto: Reuters
Athansios Kaltsas, direkteur van die Nea Moudania- mediese sentrum, sê dit is die eerste keer in sy loopbaan van 25 jaar dat hy so ’n storm beleef.
“Dit het so skielik en onverwags gebeur.”
Kaltsas sê die pasiënte se ouderdom wissel van agt maande tot 70 jaar. – Reuters
Meer oor: Storm | Griekeland
Vrou dood toe hyskraan in storm afbreek, op gebou val